Vojnotehnički institut u saradnji sa privrednim društvom “Zastava TERVO” učestvovao je u projektovanju novog terenskog vozila “Zastava NTV”, proizvedenog u kragujevačkoj fabrici, koje je trenutno na veoma rigoroznim i zahtevnim testovima, objavilo je Ministarstvo odbrane.

Terensko vozilo “Zastava NTV” proizvedeno je u dve varijante, kao kombi sa produženom kabinom za prevoz 8+1 lica i teretno vozilo sa kratkom kabinom za transport oruđa i materijala mase do 1,4 tone. Obe varijante su predviđene i za vuču oruđa i priključnih sredstava ukupne mase do 1,7 tona.

“Zastava NTV” predstavlja višenamensko funkcionalno vozilo maksimalne nosivosti 7,5 tona (korisne 2,5 tone), koje je izuzev motora, menjača i nezavisnog sistema vešanja u potpunosti proizvedeno u fabrici “Zastava TERVO”.

U moto-transmisionom delu ugrađeni su savremeni turbodizel motor marke Kamins, automatski menjač firme Alison, kao i dvostepeni razvodnik pogona sa hidrodinamičkim pretvaračem obrtnog momenta. Sistem nezavisnog oslanjanja vozila pruža optimalne vučno-dinamičke karakteristike pri kretanju na terenu, kao i povećanu udobnost pri kretanju na putevima sa savremenim kolovozima.

Dimenzije i masa vozila su takve da pružaju mogućnost ugradnje dodatnog tereta u vozilo u smislu balističke zaštite, turele sa naoružanjem, kao i razne opto-elektronske sprave i uređaje.

“Laboratorijska, poligonska i terenska ispitivanja vozila “Zastava NTV”, koje će tokom ispitivanja biti podvrgnuto veoma rigoroznim i zahtevnim testovima, treba da dokaže da su usvojena koncepcija vozila i njegove vučno-dinamičke karakteristike u potpunoj saglasnosti sa postavljenim zahtevima. Tokom ispitivanja u klima komori Tehničkog opitnog centra, kao i ispitivanja koje predviđa desetine hiljada pređenih kilometara na vrlo zahtevnim terenima Deliblatske peščare, Zlatibora i Fruške gore, biće izvršeni testovi i provere svih funkcionalnih karakteristika vozila, kao i njihova usaglašenost sa elementima početnih taktičko-tehničkih zahteva”, zaključuju u Ministarstvu odbrane.

Izvor: Ministarstvo odbrane

Galerija slika